4. RAZRED, MAT, 22. 5. 2020

Pozdravljeni!

**KONEC JE Z DELJENJEM. NA VRSTI JE GEOMETRIJA. PRIPRAVI SI BREZČRTNI ZVEZEK IN ŠESTILO.**

* Najprej spoznaj svoje šestilo. Šestilo je pripomoček za risanje. Sestavni deli šestila sta dva kraka in ročaj. Na enem kraku je kovinska konica, na drugem pa grafitna konica.
* Poglej obe konici. Morata biti enako dolgi. Namestimo ju s pomočjo okrogle matice, ki jo odviješ, nastaviš dolžino konice in nato pritrdiš oz. priviješ. Grafitne konice se po navadi kupijo v kompletu s šestilom. Če ti zmanjkajo, bo treba iti v knjigarno po nove. Občasno se grafitna konica porabi in je vrh raven. Potem ga moraš pobrusiti, da bo spet koničast. Mogoče si zraven šestila dobil male koščke brusilnega papirja? Če ne, lepo prosi mamo, naj ti posodi eno pilico za nohte. Poglej, če je tvoje šestilo pripravljeno za risanje.
* Kako se pravilno riše s šestilom? Z dvema prstoma primeš za držalo, kovinsko konico zabodeš v papir, šestilo je rahlo upognjeno v smeri risanja. Po navadi rišemo kot gre ura, od leve proti desni strani. Dobro je pod list papirja vstaviti trši papir. Če ne, bo naslednji list papirja podoben cedilu za testenine.
* V zvezek zapiši:

 22. 5. 2020

 **Rišem s šestilom**

* No, pa začnimo. S svinčnikom označi križec. Kovinsko konico zabodi v središče križca, dva prsta položi na ročaj, lepo počasi riši, od leve proti desni, dokler ne skleneš krožnice. Če se črta ne vidi, si premalo pritisnil na šestilo. Če je črta debela, si pritiskal preveč. Če imaš dvojno črto, rabiš mali križni izvijač (pomaga tudi kuhinjski nož). Na mestu kje se stikata kraka je plastični pokrovček. Dvigni ga. Spodaj se skriva mali vijak. Moraš ga priviti z izvijačem.
* Najprej riši samo kroge. Potem poskusi narisati npr. rožico ali kakšen drugi lik sestavljen iz krožnic. Riši manjše in večje krožnice s skupnim središčem (križcem). Vadi tako dolgo, da bo ti risanje s šestilom postalo prijetno opravilo. Ne zvijaj celega telesa, premikata se samo palec in kazalec.

To je vse za danes.